Document ID: 31999D0839

Title and Content:
ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Δεκεμβρίου 1999 για ορισμένα μέτρα προστασίας όσον αφορά τα ιπποειδή που προέρχονται από τις Ηνωμένες Πολιτείες της Αμερικής και για την κατάργηση της απόφασης 1999/707/ΕΚ [κοινοποιηθείσα υπό τον αριθμό Ε(1999) 4066] (Κείμενο που παρουσιάζει ενδιαφέρον για τον ΕΟΧ) (1999/839/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/62/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 7, Εκτιμώντας τα ακόλουθα: (1) στις Ηνωμένες Πολιτείες της Αμερικής, αναφέρθηκαν κρούσματα πυρετού από το Δυτικό Νείλο, μιας μη λοιμώδους ιολογικής ασθένειας που μεταδίδεται από φορέα, σε ανθρώπους και ίππους στην πολιτεία της Νέας Υόρκης· ο ιός ή το γονιδίομα του ιού επιβεβαιώθηκε σε πτηνά ή/και έντομα φορείς στην πόλη της Νέας Υόρκης και σε ορισμένες κομητείες των πολιτειών της Νέας Υόρκης, του Connecticut και του New Jersey· (2) η εκδήλωση αυτής της ασθένειας ενδέχεται να συνιστά κίνδυνο για την ανθρώπινη υγεία και για τα ιπποειδή στην Κοινότητα· (3) με την απόφαση 1999/707/ΕΚ(3), η Επιτροπή εξέδωσε μέτρα προστασίας σε κοινοτικό επίπεδο όσον αφορά την εισαγωγή ιπποειδών από τις Ηνωμένες Πολιτείες της Αμερικής· (4) Σύμφωνα με τις επιδημιολογικές πληροφορίες από τις αρχές των Ηνωμένων Πολιτειών της Αμερικής, πρέπει να εφαρμοστούν συμπληρωματικοί όροι, σε περιφερειακή βάση, για την προσωρινή εισαγωγή εγγεγραμμένων ίππων, την επανεισαγωγή, μετά από προσωρινή εξαγωγή, εγγεγραμμένων ίππων, τις μόνιμες εισαγωγές και τη διαμετακόμιση ιπποειδών από τις Ηνωμένες Πολιτείες της Αμερικής· (5) για διαδικαστικούς λόγους και για να προσαρμοστούν τα μέτρα στη σημερινή επιδημιολογική κατάσταση, είναι αναγκαίο να καταργηθεί η απόφαση 1999/707/ΕΚ· (6) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για την προσωρινή αποδοχή εγγεγραμμένων ίππων, την επανεισαγωγή, μετά από προσωρινή εξαγωγή, εγγεγραμμένων ίππων και τις εισαγωγές και τη διαμετακόμιση ιπποειδών προερχομένων από τις Ηνωμένες Πολιτείες της Αμερικής, απαιτείται ένα συμπληρωματικό πιστοποιητικό που συντάσσεται σύμφωνα με το υπόδειγμα του παραρτήματος της παρούσας απόφασης, υπογεγραμμένο από τις κεντρικές αρμόδιες αρχές των Ηνωμένων Πολιτειών της Αμερικής. Άρθρο 2 Καταργείται η απόφαση 1999/707/ΕΚ. Άρθρο 3 Τα κράτη μέλη τροποποιούν τα μέτρα που εφαρμόζουν έναντι των Ηνωμένων Πολιτειών της Αμερικής για να τα ευθυγραμμίσουν με την παρούσα απόφαση. Τα κράτη μέλη ενημερώνουν την Επιτροπή. Άρθρο 4 Η παρούσα απόφαση εφαρμόζεται μέχρι τις 31 Ιανουαρίου 2000. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 6 Δεκεμβρίου 1999.

Classification Labels:
1934
311
986
703
36
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
2079
2479
2119
2106
6205
614
5962
3156
7207
1615
2200

EuroVoc IDs (Expanded): 2442
2079
2479
2119
2106
6205
614
5962
3156
7207
1615
2200

Dataset Source: meu

Split: train